長歌行
作者：劉復
朝代：唐

paragraphs: 淮南木落秋雲飛，楚宮商歌今正悲。
青春白日不與我，當壚舉酒勸君持。
出門驅馳四方事，徒用辛勤不得意。
三山海底無見期，百齡世間莫虛棄。
君不見金城帝業漢家有，東制諸侯欲長久。
姦雄竊命風塵昏，函谷重關不能守。
龍蛇出沒經兩朝，胡虜憑陵大道銷。
河水東流宮闕盡，五陵松柏自蕭蕭。